**Jönsson og Engsø Gruppen byder muligheden for at bekræfte sunde værdier velkommen**

Jönsson a/s, som er en del af Engsø Gruppen a/s, har i dag haft besøg af bagmandspolitiet, Konkurrencestyrelsen og SKAT, som undersøger en række entreprenørvirksomheder i forbindelse med en verserende sag om mulige karteldannelser i byggebranchen.

Administrerende direktør Robert Mayer tager besøget med stoisk ro. Han ser det som en oplagt mulighed for at bekræfte for omverden, hvad han allerede selv ved, nemlig at Jönsson a/s og de øvrige selskaber i Engsø Gruppen a/s arbejder ud fra sunde og ordentlige værdier og metoder.

- Det er da en uheldig sag, når enkelte virksomheder i vores branche benytter sig af ufine metoder, og som vi ser nu, så har det jo konsekvenser for os alle sammen, som vi da gerne var foruden. Men når nu det skal være sådan, så ser vi det som en mulighed for at bekræfte, at det kan lade sig gøre at drive en fremgangsrig entreprenørvirksomhed med hårdt arbejde og sunde værdier.

- Vi bliver jo alle sammen stemplet på et eller andet plan, når sådan en sag verserer, og så må vi benytte lejligheden til at understrege, at hverken Jönsson a/s eller de øvrige selskaber i Engsø Gruppen a/s er i involveret i karteldannelser eller andre tvivlsomme metoder.

- Vi er blevet præsenteret for en liste med 21 sager, som myndighederne undersøger, hvoraf de 18 er fra perioden 1998 til 2002, og de 3 er af nyere dato. Og det forholder vi os til. Vi har jo svært ved at lægge hovedet på blokken for sager, som ligger før vores tid, men jeg og den øvrige ledelse i Engsø Gruppen a/s, som Jönsson a/s har været en del af siden 2004, har nogle meget klare holdninger til, hvad der er acceptabel forretningsførelse, og vi arbejder aktivt og vedvarende med vores værdier og vores virksomhedskultur.

- Vi tager kraftigt afstand fra karteldannelser, og vi ønsker ikke at have tilknytning til eller arbejde sammen med virksomheder, som benytter den slags forretningsmetoder. Det stemmer meget dårligt overens med vores ufravigelige kerneværdi; ordentlighed.

- Derfor er alle medarbejdere i Jönsson a/s og i de øvrige selskaber i Engsø Gruppen a/s også instrueret i at meddele enhver snak om tvivlsomme forretningsmetoder, som de støder på i deres daglige arbejde, til deres nærmeste leder eller direkte til den øverste ledelse.

- Vi er kede af, at enkelte af vores kolleger i branchen træffer nogle beslutninger, som påvirker os alle på en meget kedelig måde, men vi har ingenting at skjule. Vores succes kommer udelukkende af godt håndværk, hårdt arbejde og god og sund adfærd.

**Yderligere information**Yderligere information om Jönsson a/s, Engsø Gruppen a/s og vores holdninger og værdier kan fås hos:

* Robert Mayer, administrerende direktør i Jönsson a/s og Engsø Øst a/s   
  på tlf. 22 98 68 32.
* Per Engsø Larsen, administrerende direktør i Engsø Gruppen a/s   
  på tlf. 40 40 74 45.
* Morten Reher-Langberg, administrerende direktør i Engsø Vest a/s   
  på tlf. 21 67 07 07.

**Om Jönsson a/s**Jönsson a/s blev etableret i 1898 som møbelsnedkeri og har siden udviklet sig til en af markedets førende entreprenørvirksomheder med stærke kompetencer inden for byggeri, inventar, service og projektstyring. Jönsson a/s er en del af Engsø Gruppen a/s, som i det seneste regnskabsår havde en omsætning på 736 mio. kr. og beskæftigede 367 medarbejdere   
 **Om Engsø Gruppen a/s  
Engsø Gruppen a/s er moderselskab for en række mindre og mellemstore entreprenør- og tømrermestervirksomheder og andre brancherelaterede produktionsselskaber i hele landet.**

Vores rødder ligger i tømrerfaget og det gode håndværk. I alt, hvad vi gør, tager vi afsæt i vores kerneværdier: Ordentlig, engageret og tilgængelig. De fælles værdier er nerven i vores slogan - ’Fra vision til realitet’.

Se mere på [www.jonsson.dk](http://www.jonsson.dk) og [www.engsoe.dk](http://www.engsoe.dk)